Forstjóri Heilbrigðisstofnunar Austurlands segir að þó segja þurfi upp öllum stafsmönnum á hjúkrunarheimilum í Fjarðabyggð þegar ríkið tekur við rekstrinum verði hægt að bjóða öllum starf. Skortur sé á starfsfólki og starfsöryggi mikið.
Fjarðabyggð gæti setið uppi með tugmilljóna kostnað við að skila hjúkrunarheimilum til ríkisins. Enginn ætti að missa vinnuna þó að reksturinn færist yfir, segir Guðjón Hauksson, forstjóri Heilbrigðistofnunar Austurlands, sem tekur við rekstri hjúkrunarheimila á Fáskrúðsfirði og Eskifirði.
Það er þannig að því miður er bara skortur á fólki til ummönnunarstarfa. Þannig að almennt er það þannig að fólk sem vinnur í þessum geira þarf ekki að óttast um sitt starf og ég geri ekki ráða fyrir öðru en að við munum þurfa alla hendur á dekk í þessu og munum ráða allt þetta stafsfólk aftur til starfa hjá Heilbrigðistofnun Austurlands.
Fjarðabyggð og Vestmannaeyjabær eru í hópi þeirra sveitarfélaga sem sögðu upp samningum um rekstur hjúkrunarheimila og hafa gagnrýnt harðlega hvernig heilbrigðisráðuneytið ætlar að taka við rekstrinum.
Ráðuneytið túlkar lög um aðilaskipti þannig að þau eigi ekki við þegar stjórnvald tekur við verkefni af öðru stjórnvaldi og því þurfi segja starfsfólki upp formlega og auglýsa störfin. Þetta þurfti ekki að gera til dæmis þegar Vigdísarholt tók við rekstri hjúkrunarheimilis á Hornafirði því þar voru ekki að verða til ný innan gæsalappa störf hjá ríkinu.
Þessi túlkun ráðuneytisins hefur áhrif á fjárhagslegan aðskilnað sveitarfélaga við hjúkrunarheimilina. Gildi lög um aðilaskipti tekur ríkið við orlofsskuld og mögulegum greiðslum í uppsagnarfresti, annars sitja sveitarfélögin eftir með þann kostnað ofan í það sem þau hafa þegar lagt út vegna tapreksturs á heimilunum. Í tilfelli Fjarðabyggðar gæti það munað tugum milljóna, allt eftir því hve margir fá greitt í uppsagnarfresti. Bara orlofsskuldin er um 25 milljónir.
Guðjón forstjóri HSA segir að ef lög um aðilaskipti gildi þyrfti HSA að borga þeim sem færast yfir samkvæmt öðrum kjarasamningi en þeim sem fyrir er á öðrum hjúkrunarheimilum HSA. Slíkt ósamræmi væri óhepplilegt. Allir starfsmenn á HSA fái greitt samkvæmt kjarasamningi stéttarfélaga við ríkið.
(En stendur til að draga saman seglin eða flytja til starfsemi í tengslum við þetta. Draga úr til dæmis á Fáskrúðsfirði eða auka þá kannski á einhverju öðru hjúkrunarheimili sem HSA rekur?) Það eru engin áform uppi um neitt slíkt. Þannig að svarið við þessari spurningu er bara nei.
Forstjóri Heilbrigðisstofnunar Austurlands segir að þótt segja þurfi upp öllum stafsmönnum hjúkrunarheimila í Fjarðabyggð þegar ríkið tekur við rekstrinum, verði hægt að bjóða öllum starf. Skortur sé á starfsfólki og starfsöryggi mikið.